ชงแก้พรบ.10ม.ค.นี้ ปัดขายหวยออนไลน์
สลากเผยแก้ พ.ร.บ.ใหม่ชงเข้า สนช. 10 ม.ค.นี้ ชี้หากจะออกสลากออนไลน์ยังต้องได้ไฟเขียวจาก ครม.อยู่ดี
8 ม.ค. 2562

สลากเผยแก้ พ.ร.บ.ใหม่ชงเข้า สนช. 10 ม.ค.นี้ ชี้หากจะออกสลากออนไลน์ยังต้องได้ไฟเขียวจาก ครม.อยู่ดี
นายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล เปิดเผยถึงกรณีที่ประชุมสภานิติบัญญัติแห่งชาติ (สนช.) ในวันที่ 10 ม.ค.นี้จะมีวาระการพิจารณาร่าง พ.ร.บ.สำนักงานสลากกินแบ่งรัฐบาล ฉบับที่... พ.ศ. ... วาระแรก จำนวน 17 มาตรา ตามที่คณะรัฐมนตรี (ครม.) เสนอมาว่า สนช.กำลังแก้กฎหมาย พ.ร.บ.สำนักงานสลากฯ ได้ผ่านการทำประชาพิจารณ์มาอย่าง ถูกต้อง และไม่ได้ทำคณะกรรมการ สลากฯ มีอำนาจล้นฟ้าในการออกสลากรูปแบบใหม่ได้เลย เพราะสุดท้ายจะต้องมีการเสนอและผ่านความเห็นชอบจาก ครม.ก่อนอยู่ดี
อีกทั้งกฎหมายปัจจุบันให้อำนาจสำนักงานสลากฯ ออกสลากรูปแบบใหม่อยู่แล้ว แต่สิ่งที่เพิ่มเติมคือเปิดให้สำนักงานสลากฯ นำเงินรางวัลเก็บสะสมในงวดถัดไปได้ หากไม่มีใครถูกรางวัล ต่างจากเดิมที่ต้องนำ 60% ของยอดขายมาจ่ายรางวัลทุกงวดสะสมไว้ไม่ได้ ซึ่งที่ผ่านมา 45 ปีไม่เคยมีการแก้กฎหมาย ยืนยันว่าการแก้กฎหมายไม่เกี่ยวกับการออกสลากใหม่ในตอนนี้ เพราะบอร์ดชุดนี้ไม่มีแผนจะออกเลย